1.feladat

a) rész

1. 1821-ben a darab bemutatását nem, de a dráma szövegének kinyomtatását, kiadását engedélyezték.

2. 1822-ben a bécsi Polizei- und Zenzur Hofstelle a Bánk bán kiadatásához való hozzájárulásáért megrótta a budai cenzort. Azt is tudhatjuk, hogy a megrovás nem járt következményekkel. A cenzori döntések valójában érvényben voltak még akkor is, amikor az 1830-as években a drámát játszani kezdték.

(1839-ben Széchenyi ezt jegyzi fel naplójában: „Felfoghatatlan, hogy a kormány hogy engedhet ilyen esztelenséget játszani. Rossz, veszedelmes tendencia.”)

3. 1845-ben A cenzori hivatal bizonyos részek kivételével engedélyezte játszani a művet.

4. 1848-tól 1858-ig egyáltalán nem lehetett játszani Katona József művét.

5. 1859 márciusától újra elő lehetett adni, de 1860-tól csak bizonyos részek kihagyásával.

(1861-ben a Budai Népszínházban előadták, de csonka szöveggel.)

7. 1865. október 7-én a Debrecenben az új színházat a Bánk bánnal nyitották meg.

ÁLLAMVÉDELMI HATÓSÁG SZIGORÚAN TITKOS

Kiss József alezredes elvtárs

Államvédelmi Hatóság kult. ügyek osztályvezetője

Helyben

Megbízható adataink szerint a budapesti Nemzeti Színház ez év május hónapban tervezi bemutatni Katona József Bánk bán című művét.

Meggyőződésünk szerint e mű több szempontból is sérti hazánk dolgozó népét, a felszabadító és baráti Szovjetúniót, és azt a jövőbe mutató szellemiséget, melyet kulturális életünknek is képviselnie kell.

Egy átkos kor, az egykor az elnyomó osztályba tartozó író alkotása ez a darab, melyben a szereplők – egy kivételével – szintén ennek az elnyomó osztálynak a képviselői: földesurak, király, királynő, akik önös érdekeikért harcolnak egymással. Ugyan megjelenik az elnyomott parasztság képviselője is, de rá először nem is hallgatnak, semmibe veszik. Miért kell nekünk egy elmúlt kor arisztokratáinak szenvelgéseit néznünk a színházban?

Ezeknél súlyosabb bűne a darabnak, hogy benne az országban élő más néphez tartozók ellen lázadnak, amit akár úgy is értelmezhetnek a fennálló rend ellen folyamatosan szervezkedő államellenes csoportok, mint a hazánkban tartózkodó, minket segítő, baráti szovjetek elleni harcra való felhívást. A színház vezetőinek lehetősége lenne a mai magyar és szovjet írók kiváló, a munkásság és parasztság életét és áldozatos munkáját bemutató darabok közül választani, nem egy ilyen idejétmúlt, uszító gondolatokat közlő művet elővenni.

Kérjük, dr. Nagy Béla miniszter elvtárssal történt megbeszélés alapján megtiltani e mű bemutatóját.

Budapest, 1952. április 4.

Tóth József

alosztályvezető